Tolong jelaskan mengenai Elektromagnet dalam bahasa melayu

Elektromagnet adalah sejenis magnet di mana medan magnetnya terhasil daripada pengaliran arus elektrik melaluinya dan hilang apabila arus tersebut dimatikan. Ia biasanya terdiri daripada wayar berpenebat yang dililit rapat menjadi sebuah gegelung. Arus yang mengalir melalui wayar ini menghasilkan medan magnet yang tertumpu pada lubang di tengah-tengah gegelung. Wayar sering dililit sekitar teras magnet yang diperbuat daripada bahan feromagnet atau ferimagnet seperti besi; teras magnetnya menumpukan fluks magnet lalu memperkuatkan magnet secara keseluruhannya.

Kelebihan utama magnet jenis ini atas magnet kekal ialah kebolehan medannya diubah dengan mengawal jumlah arus elektrik pada gegelungnya. Bagaimanapun, elektromagnet memerlukan bekalan arus yang berterusan untuk mengekalkan medan magnetnya tidak seperti magnet kekal.

Ia banyak digunakan sebagai komponen alat-alat elektrik lain, seperti motor, penjana, geganti, pembesar suara, loceng dan pembaz elektrik, cakera keras, mesin pengimej resonans magnet, peralatan saintifik dan alat pemisahan magnetik. Elektromagnet juga digunakan dalam industri berat untuk mengambil dan memindahkan objek besi berat seperti besi sekerap dan keluli.

Elektromagnet boleh terbahagai kepada dua jenis mengikut fungsinya - elektromagnet angkutan (portative electromagnet) direka untuk menampung barang pada suatu tempat manakala elektromagnet tarikan (tractive electromagnet) mengenakan daya dan menggerakkan sesuatu barang.